**NÁRODNÁ RADA SLOVENSKEJ REPUBLIKY**

**IV. volebné obdobie**

(Návrh)

**ZÁKON**

**z ........... 2007,**

**ktorým sa mení a dopĺňa zákon č. 195/1998 Z. z. o sociálnej pomoci a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 195/1998 Z. z. o sociálnej pomoci a o zmene a doplnení niektorých zákonov v znení zákona č. 389/1998 Z. z., zákona č. 155/1999 Z. z., zákona č. 450/2000 Z. z., zákona č. 416/2001 Z. z., zákona č. 507/2002 Z. z., zákona č. 534/2002 Z. z., zákona č. 724/2002 Z. z., zákona č. 453/2003 Z. z., zákona č. 599/2003 Z. z., zákona č. 45/2004 Z. z., zákona č. 141/2004 Z. z., zákona č. 191/2004 Z. z., zákona č. 365/2004 Z. z., zákona č. 453/2004 Z. z., zákona č. 564/2004 Z. z., zákona č. 721/2004 Z. z., zákona č. 257/2005 Z. z., zákona č. 305/2005 Z. z., zákona č. 471/2005 Z. z., zákona č. 573/2005 Z. z. a zákona č.674/2006 Z. z. sa mení a dopĺňa takto:

1. V § 64a ods. 9 sa vypúšťa posledná veta „Krátenie peňažného príspevku za opatrovanie podľa odseku 10 prvej vety a druhej vety sa nepoužije.“
2. V § 64a sa vypúšťajú odseky 10, 11 a 13.

Doterajšie odseky 12, 14 a 15 sa označujú  ako odseky 10, 11 a 12.

**Čl. II**

Tento zákon nadobúda účinnosť 1. mája 2007.

**DôVODOVÁ SPRÁVA**

1. **Všeobecná časť**

Predkladaný návrh novely zákona, ktorým sa mení a dopĺňa zákon č. 195/1998 Z. z. o sociálnej pomoci v znení neskorších predpisov upravuje niektoré krátenie výšky príspevku za opatrovanie občanov s ťažkým zdravotným postihnutím.

V súčasnosti je príspevok za opatrovanie krátený, ak príjem opatrovanej osoby, občana s ťažkým zdravotným postihnutím, presahuje 1,2-násobok alebo 3-násobok (ak je občanom s ťažkým zdravotným postihnutím nezaopatrené dieťa) sumy životného minima pre plnoletú fyzickú osobu.

Cieľom návrhu je zrušiť ustanovenia, ktorým sa kráti príspevok za opatrovanie, keďže aplikačná prax poukazuje na to, že valorizácia výšky dôchodkov je rýchlejšia ako zvyšovanie životného minima. Tento rozdiel má za následok, postupné znižovanie príspevku za opatrovanie. Príspevok sa nielenže nevalorizuje podľa každoročne zvyšujúcich sa životných nákladov, ale jeho výška postupne klesá. Krátenie príspevku za opatrovanie môže v jednotlivých prípadoch znížiť osobe, poskytujúcej celodenné, osobné a riadne opatrovanie osobe s ťažkým zdravotným postihnutím, príjem pod hranicu životného minima.

Cieľom návrhu je taktiež zrušiť ustanovenie, ktorým sa kráti príspevok za opatrovanie o sumu zvýšenia dôchodku pre bezvládnosť.

Navrhovaná právna úprava reaguje na požiadavky občanov, ktorí opatrujú občanov s ťažkým zdravotným postihnutím.

Navrhovaná úprava je v súlade s Ústavou Slovenskej republiky, ďalšími všeobecne záväznými právnymi predpismi, ako aj ďalšími medzinárodnými zmluvami, ktorými je Slovenská republika viazaná.

**DOLOŽKA**

**finančných, ekonomických, environmentálnych vplyvov, vplyvov na zamestnanosť a podnikateľské prostredie**

**Prvá časť - dopad na verejné financie**

Nepredpokladá sa, že uplatňovanie predloženého návrhu zákona, ktorým sa mení a dopĺňa zákon č. 195/1998 Z. z. o sociálnej pomoci v znení neskorších predpisov bude mať výrazný dopad na finančné prostriedky zo štátneho rozpočtu.

**Druhá časť – odhad dopadov na obyvateľov, hospodárenie podnikateľskej sféry a iných právnických osôb a fyzických osôb**

Predložený návrh zákona nepredpokladá negatívny dopad na obyvateľov, hospodárenie podnikateľskej sféry a iných právnických osôb a fyzických osôb.

**Tretia časť – odhad dopadov na životné prostredie**

Predložený návrh zákona nepredpokladá negatívny dopad na životné prostredie na miestnej, regionálnej aj celoslovenskej úrovni.

**Štvrtá časť – odhad dopadov na zamestnanosť**

Predložený návrh zákona nepredpokladá dopad na zamestnanosť.

**Piata časť – analýza vplyvov na podnikateľské prostredie**

Navrhovaný zákon nepredpokladá dopad na podnikateľské prostredie.

**DOLOŽKA ZLÚČITEĽNOSTI**

**Návrhu zákonov s právom Európskych spoločenstiev a právom Európskej únie**

**1. Predkladateľ právneho predpisu:**

Poslanci Národnej rady Slovenskej republiky.

**2. Názov právneho predpisu:**

Návrh zákona, ktorým sa mení a dopĺňa zákon č. 195/1998 Z. z. o sociálnej pomoci a o zmene a doplnení niektorých zákonov v znení neskorších predpisov.

**3. Problematika návrhu právneho predpisu:**

a) nie je upravená v práve Európskych spoločenstiev

b) nie je upravená v práve Európskej únie

c) nie je upravená v judikatúre Súdneho dvora Európskych spoločenstiev ani v judikatúre Súdu prvého stupňa

**4. Záväzky Slovenskej republiky vo vzťahu k Európskym spoločenstvám a Európskej únii:**

irelevantné

**5. Stupeň zlučiteľnosti návrhu právneho predpisu s právom Európskych spoločenstiev a Európskej únie:**

irelevantné

**6. Gestor:**

irelevantné

1. **Osobitná časť**

**Čl. I**

K bodu 1 a 2:

Navrhuje sa zrušiť krátenie príspevku za opatrovanie pre fyzickú osobu, ktorá poskytuje celodenné, osobné a riadne opatrovanie osobe s ťažkým zdravotným postihnutím.

**K čl. II:**

Účinnosť sa navrhuje ustanoviť od 1.mája 2007